Kymmenettuhannet mielenosoittajat ovat tukkineet Armenian pääkaupungin Jerevanin kadut, kertoo uutistoimisto Reuters.

Jerevanin pääkadut ja lentokentälle johtava tie on suljettu. Tiesulkuja on muodostettu autoista ja roskakoreista. Metrot ja lähijunat eivät myöskään pääse kulkemaan.

Katuja pitkin marssivat mielenosoittajat ovat soittaneet torvia ja huutaneet "Nikol! Voitto!" ja "Vapaa, itsenäinen Armenia!".

– Kansa ei luovuta, protestit eivät laannu, uhosi kadulla mieltään osoittava Sergei Konsulian Reutersin haastattelussa.

Poliisi on pyytänyt mielenosoittajia purkamaan tiesulut, mutta pidättäytynyt käyttämästä voimakeinoja heitä vastaan.

Protestoijat vaativat oppositiojohtaja Nikol Pashinianin valitsemista maan uudeksi pääministeriksi.

Pashinian yllyttää kansaa levottomuuksiin

Armenian parlamentti ei tiistaina valinnut Pashiniania pääministeriksi, koska pitkään vallassa ollut Republikaanipuolue esti valinnan. Pashinian hävisi äänin 55–45.

Parlamentti äänestää uudestaan pääministeristä tiistaina 8. toukokuuta. Jos toisellakaan kerralla ei valita ketään, parlamentti hajotetaan.

Parlamentin äänestyksen jälkeen Pashinian kehotti kannattajiaan aloittamaan yleislakon ja tukkimaan liikenteen.

Pashinianin mukaan republikaanien päätös on loukkaus kansaa kohtaan. Hänen mukaansa hallituspuolue on julistanut sodan kansaa vastaan.

– Me tulemme jatkamaan lakkoa ja levottomuuksia, Pashian sanoi keskiviikkona.

Pashinian on varoittanut aiemmin "poliittisesta tsunamista", mikäli häntä ei valita pääministeriksi. Pashinian on luvannut taistella korruptiota ja köyhyyttä vastaan sekä järjestää maassa vapaat ja rehelliset vaalit.

Armenian presidentti Armen Sarkissian valmis neuvottelemaan

Armenian presidentti Armen Sarkissian ehdotti ensi viikolle neuvotteluja tilanteen rauhoittamiseksi.

– On todella valitettavaa, että poliittinen kriisi maassamme jatkuu. Varsinkin kun tiedämme, miten vaarallista se on maamme tulevaisuudelle, presidentti Sarkissian sanoi.

Myös Armenian varapääministeri Karen Karapetyan kehotti poliittisia päättäjiä palaamaan neuvottelupöydän ääreen sanomalehti New York Times -lehden (siirryt toiseen palveluun) haastattelussa.

Opposition mielenosoitukset johtivat huhtikuussa entisen presidentin ja pääministeri Serzh Sarkisianin eroon. Oppositio on vaatinut, että uusi pääministeri ei saa edustaa Sarkisianin edustamaa Republikaanipuoluetta. Puolueella on kuitenkin enemmistö Armenian parlamentissa.

Lue myös:

Pattitilanne jatkuu Armeniassa: Oppositiojohtajaa ei valittu pääministeriksi

Armeniassa asuva suomalainen: Käynnissä on korruption ja oligarkkien vastainen vallankumous

Lähteet: Reuters, STT, AFP